Folketing
2001-05-08

Det bliver mere og mere bizart. Man har næsten ikke fantasi til at forestille sig, hvad et eventuelt tredje indlæg fra hr. Hansen-Nord kan medføre. Danmark har forhandlet Kyoto-protokollen sammen med de øvrige EU-lande. Der har aldrig været nogen diskussioner om, at vi i EU opfyldte forpligtelserne om reduktion med 8 pct. samlet. Det var kendt før Kyoto, under Kyoto og efter Kyoto. Danmark har i den forbindelse ikke tilsluttet sig nogen forpligtelser, uden at det forinden har været grundigt drøftet med Folketingets partier, og uden at vi har taget stilling først i Europaudvalget, inklusive hvor partiet Venstre har bakket op. Efterfølgende er det blevet støttet ved den ene vedtagelse efter den anden i Folketinget. Man kan ikke ratificere Kyoto-protokollen uden at gøre det sammen med de øvrige EU-lande. Det står fuldstændig krystalklart, at vi har bundet os til hinanden, og det er i selve protokollen forudset, at lande ratificerer sammen.